मिगी चेता नेईं जे कदूं ते कियां अस सोर्मोवो च जाइयै रौह्‌न लगे। साढ़ा ए नमां मकान गेलियें दा बने दा हा—कंधें पर कागज दियां छीटां निंसियां लग्गी दिया, बल्लियें दे बश्क्हार दियां दरेड़ां भंगै दे पत्ररें गी तुन्नियै बंद कीतियां गेदियां हियां। अनगिनत त्रि‌ड‌्डें उंदे अंदर अपने घर बनाए दे हे। गली आली बक्खी दऊं कमरें च मा ते मतरेऽ बापू रौंह्‌दे हे। नानी ते में रसोई च हे, जिसदी इक दुआरी छत्तै अल्ल खु’लदी ही। छत्तै दे उस पार कारखाने दियां कालियां चिमनियां लभदियां हियां। उंदे मूंहां चा चक्कर लांदा धूआं निकलदा रौंह्‌दा हा, ते स्यालै दी ब्हाऊ कन्ने सबूरी बस्सोआं उप्पर फैली जंदा हा। साढ़े ठंडे कमरें च म्हेशां छुएं दी बड़ी तेज मुश्क फैली रौंह्‌दी ही। रोज बडलै-सबेलै कारखाने दा घुग्गू भेड़िये आंगर चीकी पौंदा हा ‘हू...ऊ...ऊ...’